
REZUMAT 


Dinu Lipatti (1917-1950) a fost un compozitor, interpret și pedagog genial, cu 
temperamentul uluitor al unui „poet al pianului”, cum îl numea dirijorul Ernest Ansermet, 
dar și al unui „poet al condeiului”, cum l-am putea supranumi noi. El a fost revelat 
publicului într-o ipostază mai puțin cunoscută, aceea de critic muzical. Devenind membru al 
„Asociaţiei internaţionale a criticilor”, a publicat timp de doi ani — între 1938 și 1939 — cronici 
şi critici muzicale în ziarul Libertatea, fiind corespondentul nostru la Paris. Astfel, publicul 
românesc a intrat în contact cu personalităţi ale muzicii internaţionale precum Fritz Kreisler, 
Charles Münch, Hephzibah și Yehudi Menuhin, Leon Szighera, Wanda Landowska, 
Hermann Scherchen etc. Dinu Lipatti a demonstrat cu succes că este un adevărat Debussy, 
provenit din spaţiul autohton: el a fost compozitor, interpret, profesor și critic. Din criticile 
sale reiese că personalitatea sa a fost conturată de cel puţin șase calificative: minuţiozitate, 
eleganţă, neutralitate, talent, onestitate, responsabilitate — acestea formând acronimul 
MENTOR. 


Cuvinte cheie: minuţiozitate, eleganţă, neutralitate, talent, onestitate, responsabilitate, mentor. 


* Acest material a fost prezentat în prima variantă la Simpozionul Internaţional „Dinu Lipatti” 
organizat la Universitatea Naţională de Muzică din București în 26 noiembrie 2015. 

„... sufletul d-lui Lipatti era prezent în degete...” 


Virgil Gheorghiu 


Introducere 


Există unii care mor înainte de a se naşte, şi există alţii care cu adevărat se 
nasc și nu mor niciodată!. Şi bineînţeles, vor fi şi unii care-i ucid cu pietre pe 
„nemuritori”, apoi le înalță monumente. Acestora, diletanţii le spun critici; însă 
criticii adevăraţi vor lupta sub steagul adevărului, devenind monumentali?. Pentru 
cei care ajung să o înțeleagă — „arta este un lucru grav.”? Oare la ce făcea aluzie 
Dinu Lipatti susținând gravitatea artei: la societate sau comunitate, autoritate sau 
putere, statut sau clasă, sacru sau secular, alienare sau progres? Termenul gravis, 
în latină desemna un lucru greoi, împovărător, apăsător, supărător, opresiv, dar şi 
un fapt deosebit de importantă. 

Există oameni care s-au născut în tinda artei și nu mor niciodată. Pentru ei 
muzica este un lucru grav, deosebit de grav: ea se înalță din perimetrul unuiorași, 


1 Pavel Pitea afirma: „sunt unele fiinţe care mor înainte de a se naște. Sunt unii oameni care trăiesc fără 
să moară.” Cf. Marin, Florea, Omul în devenirea sa, Casa Cărţii de Ştiinţă, Cluj-Napoca, 2007, p. 279. 

2 Criticul Albert Thibaudet în Physiologie de la critique, scria: „Piatra criticului bine intenţionat îl va ucide 
pe Pradon [...] dar îl va ucide, în același timp, pe Racine”. Se cunoaște rivalitatea dintre dramaturgii 
Pradon şi Racine, ale căror lucrări au concurat atât prin titlu, cât și prin conţinut. Citatul lui Thibaudet 
poate fi interpretat ca un avertisment pentru Pradon, cel neinspirat, dar și pentru Racine, cel angajat 
într-o adversitate stupidă [n.n.]. Vezi Albert Thibaudet, în: Florin Mihăilescu, Semnificațiile criticii 
contemporane: perspective ideologice, Editura Eminescu, București, 1976, p. 129 și Jennifer Tsien, The Bad 
Taste of Others. Judging Literary Value in Eighteenth-Century France, University of Pennsylvania Press, 
Philadelphia, Pennsylvania, 2012, pp. 93-94. 

3 Aceeași frază apare într-un alt context, utilizată de același autor, mai aproape de arta sunetelor, astfel: 
La musique est un chose grave — „muzica este un lucru grav.” Dragoș Tănăsescu, „Dinu Lipatti — critic 
muzical și pedagog”, în: Muzica, anul XIV, decembrie, nr. 12 / 1964, p. 25 şi Grigore Bărgăuanu, Dragoș 
Tănăsescu, „Dinu Lipatti”, în: Muzica, anul XXI, ianuarie, nr. 1 / 1971, p. 37. 

4 Sociologul R.A. Nisbet trasează aceste antinomii ca „idei elementare ale sociologiei: comunitate, 
autoritate, status, sacru, alienare”. ***, Ilie Bădescu et.al. (coord.), Enciclopedia sociologiei universale. 
Fondatorii, vol. 1, Editura Mica Valahie, București, 2011, p. 41. 

5 Termenul „grave”, în Douglas Harper, Online Etymology Dictionary, 2001-2015, la adresa: 
http://www.etymonline.com/index.php?term=grave&allowed in frame=0, accesată în 24.11.2015. 
Termenul gravis implică graviditatea, semnalată frecvent în domeniul cultural prin sintagma „sarcina 
artei” [n.n.]. 

6 De semnalat că Arta este numele unui râu și al unui oraș din Grecia, iar Artă, un oraş spaniol. Cf. 
Mircea Muthu, Permanente literare româneşti din perspectivă comparată, Editura Minerva, Bucureşti, 1986, 
p. 43 și ***, Manfred Reckziegel (ed.), El gran Atlas de bolsillo,Justus Perthes Verlag Gotha, Gotha, 2000, 
p. 198. 

dintre meandrele unui râu? şi, asemenea unei păsări de foc, îl deprinde pe om 
esenţa zborului’. Un astfel de om a fost Lipatti. 

Activitatea de compozitor, interpret şi pedagog i-a validat posterităţii 
genialitatea; însă el a profesat și într-un alt domeniu — mai puţin cunoscut — al 
criticii muzicalet. Ca membru al „Asociaţiei internaţionale a criticilor”, el a analizat 
viața muzicală pariziană pentru publicul românesc timp de doi ani — între 1938 şi 
1939 — semnând rubrica periodicului Libertatea”, intitulată „Viaţa muzicală a 
Parisului — cronica muzicală”. 

Scepticului, care va ridica sprâncenele gândindu-se la anii 1938-39 ca fiind 
o durată inconsistentă în câștigarea experienţei într-un domeniu atât de 
controversat ca al criticii muzicale pentru un tânăr de 21 de ani, îi putem răspunde 
că Adorno, care a trăit o viață de două ori mai lungă decât Lipatti, a scris critică 
muzicală pentru ziarul vienez Anbruch doar timp de patru ani (1928-31), debutând 
la 25 de anis. 

Vom analiza şase caracteristici care se reflectă în criticile semnate de Dinu 
Lipatti, acesta fiind angajat în activitatea de sculptare a gustului publicului prin 
intermediul condeiului. 


1. Minuţiozitatea 


Pentru perceperea unor aspecte legate de formă și conținut, Tudor Vianu 
susține că un critic are nevoie de „spirit atotcuprinzător şi atenţie la detalii”?. 


1 Orașul București, pentru Lipatti fiind locul natal [n.n.]. 

2 Râul Dâmboviţa, pentru Lipatti: apa care străbate Bucureștiul [n.n.]. 

3 „Brâncuși a vrut tot timpul să înveţe piatra să zboare: «toată viața mea am căutat esenţa zborului»”. 
Vasile Gogea, „Esenţa și zborul”, în: Cristian Zărnescu (ed.), Brâncuși şi Transilvania, Editura Grinta, 
Cluj-Napoca, 2001, p. 58. 

+ „Despre cronicarul muzical, omul care în paginile ziarului Libertatea publică informând cititorul român 
despre evenimentul muzical al Parisului, prea puţin se ştie”, afirma Carmen Păsculescu-Florian 
(Carmen Păsculescu-Florian, Vocaţie şi destin. Dinu Lipatti, Editura Muzicală, București, 1986, p. 7.). 
Virgil Gheorghiu, în pasajul din motto, se referă, bineînțeles la segmentul interpretativ al lui Lipatti; 
totuși, „sufletul d-lui Lipatti”, aflat „în degete” și-a exprimat opiniile și prin intermediul scriiturii și mai 
ales, a criticii. Pentru fraza din motto, vezi Virgil Gheorghiu, „Cronica muzicală”, în: ***, Paul Zarifopol, 
Camil Petrescu, Radu Cioculescu (red.), Revista fundațiilor regale, Secretariatul General al Fundațiilor 
Culturale Regale, București, anul VII, februarie, nr. 2 / 1940, p. 453. 

5 Viorel Cosma, Muzicieni români — Lexicon, Editura Muzicală, București, 1970, p. 278. 

6 F. E. Sparshott, „Theodor W. Adorno”, în: ***, Stanley Sadie (ed.), The New Grove Dictionary of Music 
and Musicians, vol. 1: A to Bacilly, Macmillan Publishers Ltd., London / New York / Hong Kong, 1995, 
p. 112. 

7 Radu Olimpia, Pagini de critică, Editura Dacia, Cluj-Napoca, 1988, p. 141. 

Theodor Bălan, a sesizat exigenţa și scrupulozitatea cu care colegul său de facultate 
Dinu, îşi organiza viaţa: 


„Ceea ce a constituit o caracteristică a anilor copilăriei a fost o neobișnuită 
tendinţă spre ordine, împinsă până la meticulozitate. [...] În anii de tinereţe și 
maturitate, dorinţa de ordine a îmbrăcat și unele aspecte de pedanterie”?. 


Un exemplu dintr-o cronică publicată în 20 mai 1939 ne dezvăluie atenţia și 
migala cu care Lipatti studia actul interpretativ: 


„Kreisler ne-a fermecat la ultimul său recital mai mult în piesele scurte, de 
efect, în care rămâne incontestabil un maestru de neîntrecut. Oarecari 
precipitări de «tempo» au diminuat efectul majestuos al chaconei de Bach, iar 
în concertul de Mozart în sol major am fi dorit mai mult spirit. În schimb, 
restul programului a fost minunat, mai cu seamă muzica spaniolă pe care 
Kreisler a redat-o cu vervă și fantezie rară.”3 


2. Eleganţa în exprimare 


Limbajul aforistic, concizia şi totodată frumuseţea frazei șlefuite în care 
„Slova de foc şi slova făurită”+ se contopesc în „toată posibilitatea viitoare a 
perfecţiei“s, fac din Lipatti un elegans formarum spectator — „privitor rafinat al 
frumuseţii”6. O deviză artistică nespus de sugestivă, preluată o dată cu măiestria 
pianistică de la profesoara care l-a îndrumat cu o „afectuoasă tiranie”7, Florica 


1 Theodor Bălan, „Cu Florica Musicescu despre Dinu Lipatti la o jumătate de veac de la nașterea 
muzicianului”, în: Muzica, anul XVII, martie, nr. 3 / 1967, p. 11. 

2 Theodor Bălan, „Lipatti sau logica frumosului”, în: Muzica, nr. 1 / 1971, op.cit., p. 3. 

Fratele lui Dinu, Valentin Lipatti, ne oferă câteva confidenţe referitoare la minuțiozitatea artistului, 
implicat în sectorul tehnic — „excelent fotograf”, radiofonist, dactilograf, „filatelist meticulos”, „foarte 
bun șofer” și confecționer. Cf. Valentin Lipatti, în: Olga Grigorescu, Dinu Lipatti, Editura Didactică și 
Pedagogică, R.A., 2011, pp. 58-59. 

3 Dragoș Tănăsescu, „Dinu Lipatti — critic muzical și pedagog”, în: Muzica, nr. 12 / 1964, op.cit., p. 24. 

+ Astfel își imagina Arghezi travaliul artistic îngemănat cu inspiraţia. A se vedea: Tudor Arghezi, 
Selected Poems of Tudor Arghezi, Michael Impey (tr.), Princeton Legacy Library, Princeton, New Jersey, 
1976, p.72. 

5 Astfel a fost caracterizată apariția lui Dinu de către V. Gheorghiu în decembrie, 1939. Virgil 
Gheorghiu, „Cronica muzicală”, în: ***, Paul Zarifopol, Camil Petrescu, Radu Cioculescu (red.), Revista 
fundațiilor regale, Secretariatul General al Fundațiilor Culturale Regale, Bucureşti, anul VI, decembrie, nr. 
12 / 1939, p. 683. 

6 Terenţiu, Eunucul, I, 566, în: Edmund Burke, Despre sublim şi frumos. Cercetare filosofică a originii ideilor, 
Editura Meridiane, București, 1981, p. 55. 

7 Aşa considera Lipatti — este expresia lui. Dragoş Tănăsescu, „Dinu Lipatti pedagog”, în: Muzica, nr. 1 / 
1991, p. 13. 


83 


Musicescu, ni-l înfățișează pe artist ca un căutător de „lumină lină”!: „«caută 
lumină tot mai sus la alţii și tot mai adânc în tine.»”? Frazele sale se dovedesc 
graţioase, fără emfază, naturale, uneori locuţionale și alteori, poetice’: 


„Cu sobrietatea unui artist, ce este sigur de mijloacele sale expresive, Miinch 
reușește să obțină maximum de expresie cu minimum de gesturi.”4 


„Toată recunoştinţa mea acestor muzicieni cinstiți ce pot fi luaţi ca prototip al 
adevăratului interpret: acel ce nu sacrifică niciodată gândirea muzicală, 
tehnicii instrumentale.”5 


„Hallucination de Schumann a fost o adevărată fâlfâire de aripi.” 6 


3. Neutralitatea 


Nicolae Filimon a trasat în secolul al XIX-lea o linie fină de demarcaţie 
între subiectivitatea și obiectivitatea criticului muzical, care este înzestrat să ofere 
publicului o judecată de valoare veridică: 


„vom critica cu imparţialitate și fără pasiune felul cântării fiecărui artist, 
frumosul şi urâtul, binele și răul...”7 


Acest act constituie un exercițiu benefic artei, numit neutralitate. În 20 mai, 
1938, Lipatti a notat câteva idei legate de concertul celor doi Menuhin: 


1 „Lumină lină”, sau Phos hilaron este un imn creştin, cunoscut încă din secolul IV, cu autor necunoscut 
şi cu substrat biblic (In 1:9; Evr 1:3) [1]. Sintagma a fost preluată de poeţii noştri ca: M. Eminescu, în 
„Răsai asupra mea”, T. Arghezi în „Lumină lină” şi I. Alexandru în „Lumină lină”. L. Georgescu a 
completat în 1991 ideea transmisă de Jacques Chapuis — elev al lui Lipatti, care a scris în 1950 pentru 
Revue musicale: „Muzica e în doliu; pentru cei care l-au cunoscut, Lipatti ilumina.”, astfel: „Lipatti s-a 
înălțat în viaţă înainte de a dispare. Precum stelele, s-a stins în lumină.” 1. ***, Robert Benedetto (ed.), 
The New Westminster Dictionary of Church History, vol. 1, Westminster John Knox Press, Louisville / 
London, 2008, p. 518; 2. Mihai Eminescu, Poezii, Humanitas, Bucureşti, 2015, p. 286; 3. Dumitru Micu, 
Tudor Arghezi, Meridiane Publishing House, Bucharest, 1965, p. 19; 4. Cristian Sandache, Literatură şi 
ideologie în România lui Nicolae Ceaușescu, Editura Mica Valahie, Bucureşti, 2011, p.162; 5. Lisette 
Georgescu, „In memoriam Dinu Lipatti”, în: Muzica, nr. 1 / 1991, pp. 6-7. 

2 Dragoş Tănăsescu, „Dinu Lipatti — critic muzical și pedagog”, în: Muzica, nr. 12 / 1964, op.cit., p. 25. 

3 Ernest Ansermet îl numea „poet al pianului”. Cf. Barbu Brezianu, „Șase ani de la moartea lui Dinu 
Lipatti”, în Muzica, nr. 12 / 1956, p. 19. 

4 Dinu Lipatti, „Festival Ravel - Stravinski - Concert Charles Münch”, în: Libertatea, 20 martie, 
nr. 6/1938, apud Carmen Păsculescu-Florian, op.cit., p. 86. 

5 Dragoș Tănăsescu, „Dinu Lipatti — critic muzical și pedagog”, în: Muzica, nr. 12 / 1964, op.cit., p. 25. 

6 Ibidem, p. 24. 

7 Mircea Anghelescu (ed.), Nicolae Filimon. Opere, Editura Minerva, București, 1978, p. 278. 

„Nu mă aşteptam ca Hephzibah Menuhin, sora sa [a lui Yehudi] să fie o atât 
de desăvârșită pianistă. În concertul ce au dat împreună, nu știam pe care să 
admir mai mult. Au cântat sonata de Mozart, în fa major, într-un stil de o 
puritate remarcabilă, Sonata în do minor de Beethoven și cea de Lekeu, pe 
care, cu toată bunăvoința nu pot să o consider decât ca o lucrare de proastă 
calitate. Totuși, cei doi Menuhin au executat-o admirabil.” 


Dacă criticul ar fi susținut primordialitatea marelui Sir Yehudi, lăsându-se 
orbit de reputația mondială a acestuia, critica lui ar fi fost subiectivă. Gradul de 
imparţialitate îi conferă titlul de critic muzical. 


4. Talent 


Un vechi proverb german spune: Talente werden nicht gefunden sondern 
erschaffen, „talentele nu se descoperă; se făuresc”2?. Un critic muzical trebuie să 
deţină talent literar şi muzical în același timp. Carmen Păsculescu-Florian susține 
că „Lipatti avea un condei de certă personalitate, analiză obiectivă, competentă, 
conferind cronicilor semnate de el valoare de document cu multiple semnificaţii.”3 
De asemenea, nu făcea din propriul talent o literă de lege afirmând că „în artă nu 
se impune ci se propune.”+ Modul în care alege cuvintele este de-a dreptul 
fascinant: 


„O altă seară de muzică ce m-a impresionat la culme a fost concertul 
Quartetului din Budapesta. [...] Nu pot descrie ce momente admirabile mi-a 
procurat acest concert! Preciziunea atacului era atât de perfectă încât cei patru 
artiști deveneau un singur executant. În afară de perfecțiunea tehnică la care 
au ajuns, am admirat respectul ce [!] acești desăvârșiți muzicieni [!] au pentru 
lucrările executate. [...] Introducerea primei părți a acestei lucrări este pur și 
simplu uimitoare.“5 


1 Dinu Lipatti, „Viaţa muzicală la Paris. Concertul Enescu - Menuhin. Furtwängler - Munch”, Libertatea, 

nr. 8, 20 mai 1938 apud Carmen Păsculescu-Florian, op.cit., p. 91. 

2 Jon Piso, „Studii de hermeneutică muzicală” (IV), în: Muzica, nr. 1 / 2010, p. 19 la adresa: 
http://www.ucmr.org.ro/Texte/RV-1-2010-4.pdf accesată în 28.11.2015. 

3 Carmen Păsculescu-Florian, op.cit., p. 7. 

4 Dragoş Tănăsescu, „Dinu Lipatti — critic muzical și pedagog”, în: Muzica, nr. 12 / 1964, op.cit., p. 26. 

5 Carmen Păsculescu-Florian, op.cit., p. 94. 

5. Onestitate 


Alexandru Vlahuţă afirma în conferința susținută la Ateneul Român în 7 
martie, 1893, intitulată Onestitatea ca artă: 


„Artiştii sunt cultivatori de idei! Viaţa seamănă mereu, și seamănă amestecat 
și grâu, și neghină, și flori parfumate, și buruiene otrăvitoare. Artistul alege, 
fertilizează, cultivă, plivește — și mai ales pliveşte. Aceasta constituie 
onestitatea recoltei artistice.”1 


Dinu Lipatti scria cu francheţe, însă fără malițiozitate. În 18 iulie 1938, de 
exemplu, a afirmat despre sectorul componistic stravinskian următoarele lucruri: 


„Am auzit în ultimul timp noul Concerto pentru 15 instrumente de Stravinski. 
La prima audiție n-am fost prea entuziasmat. Apoi am început a-l apropria și 
a-l înţelege, deși nu cred să mai atingă perfecțiunea la care a ajuns în lucrările 
sale din trecut (Le Sacre, Noces, Persephone). 'Tematic vorbind, Stravinski nu a 
fost niciodată un inspirat, însă reușește să creeze o mișcare irezistibilă în tot ce 
face.”? 


Comparând publicul vienez cu cel din Berlin, menţionează: 


„Publicul [din Viena, n.n.] nu mai vroia să plece. Dar ţinuta acelui concert 
[de la Berlin n.n.] a fost mult mai înaltă. Acea sală maiestuoasă de 1500 de 
persoane unde nu se găsea un singur loc liber, acei tipi severi în negru, care 
când surâdeau ridicau din sprîncene, mi-au plăcut totuși mult mai mult decât 
vienezii care în entuziasmul lor, sunt sigur că ajung să-și ridice pe braţe 
artistul care îi satisface și știe să-și aleagă programul. M-am simţit însă mai 
mulțumit să încălzesc niște ghețari.” 


6. Responsabilitate față de artă 


Criticul are, totodată, și responsabilitate față de artă. Același discurs al lui 
Vlahuţă rostit la Ateneu acum mai bine de un secol, continuă astfel: 


„+. nu putem spune îndeajuns cât de mare și de însemnat este rolul acesta, de 
critic sever şi neîndurat, care cumpănește puterile artistului și hotărăște 
selecționarea gândurilor lui. Cum să nu se îngrijească el de ce alege și cultivă 
pe stratul ce i s-a încredinţat, când se gândește că opera lui își va scutura peste 


1 Alexandru Vlahuţă, „Onestitatea în artă”, în: ***, Gheorghe Buluţă (coord.), Cultură şi civilizație: 
conferințe ținute la tribuna Ateneului Român, Editura Eminescu, Bucureşti, 1989, p. 192. 

2 Dragoş Tănăsescu, „Dinu Lipatti — critic muzical și pedagog”, în: Muzica, nr. 12 / 1964, op.cit., p. 23. 

3 Ibidem, p. 24. 

atâtea capete ideile, seminţi care vor germina și vor răsări mereu, împingând 
astfel recoltă după recoltă, energie după energie în eterna ondulaţie a vieţii.”! 


Lipatti „nu a făcut decât să propage neîncetat, prin creaţiile sale 
interpretative ca şi prin îndrumările pedagogice, principiul respectului absolut față 
de text.”? De pildă, într-o scrisoare menţiona următoarele: 


„Adevărata și singura noastră religie, unicul nostru punct de sprijin, de 
nezdruncinat, este textul scris. Nu trebuie niciodată să facem vreo greșeală 
față de acest text, ca și cum am vrea să răspundem clipă de clipă de faptul 
nostru pe acest tărâm, în faţa unor juzi neînduplecaţi. [...] textul scris trebuie 
să-l studiem, să-l asimilăm, să-l confruntăm cu mai multe ediții pentru ca în 
cele din urmă să fie pusă în lumină acea imagine care să corespundă cu cea 
mai mare fidelitate gândirii iniţiale a creatorului.”3 


În 20 mai 1930, el va susţine că... 


„ne aflăm într-o epocă în care, spre a satisface și atrage un public dornic de 
artă, concesiile sunt făcute, din păcate, de cei de pe scenă, dar nu de cei din 
sală. Unul din efectele acestui procedeu este sărăcia de imaginaţie în formarea 
programelor tuturor concertelor simfonice din lume. Sau mai bine zis, lipsa 
unui curaj elementar de a susţine cu tărie ceea ce merită a fi susținut, iar nu 
ceea ce — face la sigur sala plină! [...] Același lucru când e vorba de un artist 
necunoscut: publicul nu se deranjează decât pentru câteva «stele» favorite, cu 
renume fabricat în America.”4 


Sau... 


„Violonistul Leon Szighera a părăsit arcușul pentru bagheta de dirijor, pe care 
n-o ţine însă cu prea multă autoritate. Cu ocazia concertului ce a dirijat pentru 
prima dată la Paris, am putut constata lipsa totală de discernământ a 
publicului parisian ce, întocmai unei turme de oi, se lasă mânat de reclama 
mai mult sau mai puţin scandaloasă a unor impresari.”5 


În concluzie, observăm că Dinu Lipatti, criticul muzical, a fost caracterizat 
de aceste șase atribute: 

Minuţiozitate în analiză, 

Eleganţă în exprimare, 

Neutralitate în evaluare, 


1 Alexandru Vlahuţă, „Onestitatea în artă”, în: ***, Gheorghe Buluţă (coord.), loc.cit. 

2 Mircea Voicana (coord.), George Enescu, Editura Academiei, București, 1971, p. 515. 

3 Cf. Barbu Brezianu, „Şase ani de la moartea lui Dinu Lipatti”, în Muzica, nr. 12 / 1956, p. 19. 

1 Dragoș Tănăsescu, „Dinu Lipatti — critic muzical și pedagog”, în: Muzica, nr. 12 / 1964, op.cit., p. 24. 

5 Dinu Lipatti, „Viaţa muzicală la Paris. Landowska - Szighera -Scherchen - Stravinski”, Libertatea, 22 
iunie 1938, apud Carmen Păsculescu-Florian, op.cit., p. 98. 

Talent, 
Onestitate față de compozitor, interpret și public și 
Responsabilitate față de artă. 


Aceste trăsături, care îi conturează personalitatea, formează acronimul 
MENTOR. 

Criticul, care a afirmat în 20 februarie 1938, că „nu oricui îi este dat să fie 
un educator al maselor”!, a insistat asupra acestei priviri supra-obișnuite, care îl 
diferenţiază net de publicul meloman: „nu cercetaţi niciodată o operă cu ochii 
morţilor sau ai trecutului, s-ar putea să nu vă alegeți decât cu craniul lui Yorick?. 
Casella afirma pe drept cuvânt că nu trebuie să ne mulțumim să respectăm 
capodoperele, ci să le iubim.”3 

Maniera lui Lipatti trădează un tip de originalitate care implică o atare 
paternitate asupra operei de artă. Un adevărat pater este cel care-i șopteşte operei 
sale o expresie augustiniană amo: volo ut sis, „iubesc: voiesc să fii.”+ Aşadar, 
activitatea publicistică a lui Dinu Lipatti rămâne o mărturie ce reflectă valenţele 
sale de MENTOR în domeniul criticii muzicale. 

